CELEX: 32021D2084
Language: bg
Date: 2021-11-24 00:00:00
Title: Решение (ЕС) 2021/2084 на Европейския парламент и на Съвета от 24 ноември 2021 година относно участието на Съюза в европейското партньорство в областта на метрологията, съвместно предприето от няколко държави членки

30.11.2021   
               
               
                  BG
               
               
                  Официален вестник на Европейския съюз
               
               
                  L 427/1
               
            
         РЕШЕНИЕ (ЕС) 2021/2084 НА ЕВРОПЕЙСКИЯ ПАРЛАМЕНТ И НА СЪВЕТА
         от 24 ноември 2021 година
         относно участието на Съюза в европейското партньорство в областта на метрологията, съвместно предприето от няколко държави членки
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 185 и член 188, втори параграф от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     С цел да се постигнат възможно най-голямо въздействие на финансирането от Съюза и най-ефективен принос към целите на политиката на Съюза, с Регламент (ЕС) 2021/695 на Европейския парламент и на Съвета (3) беше създадена Рамковата програма за научни изследвания и иновации „Хоризонт Европа“, която урежда рамката за политиката и правната рамка за европейските партньорства с партньори от частния или публичния сектор, или и от двата сектора. Европейските партньорства са ключов елемент от подхода на политиката на „Хоризонт Европа“. Те се създават с цел изпълнение на поетите ангажименти и приоритетите на Съюза, заложени в „Хоризонт Европа“, и за да се гарантира осезаемо въздействие за Съюза, неговите граждани и околната среда, което може да бъде постигнато по-ефективно по-скоро в партньорство, чрез стратегическа визия, споделяна от партньорите и по която те са поели ангажименти, отколкото самостоятелно от Съюза.
                  
               
                     (2)
                  
                  
                     По-специално, европейските партньорства съгласно стълб II „Глобални предизвикателства и конкурентоспособност на европейската промишленост“ (наричан по-нататък „стълб II“) на „Хоризонт Европа“ се очаква да играят важна роля в осъществяването на стратегическите цели за ускоряване на постигането на целите за устойчиво развитие на Организацията на обединените нации (ЦУР на ООН), ангажиментите на Съюза съгласно Парижкото споразумение, прието съгласно Рамковата конвенция на ООН по изменение на климата (4) (наричано по-нататък „Парижкото споразумение“), както и на прехода към екологична и цифрова Европа, като същевременно допринасят за социално, икономическо и екологично устойчиво възстановяване. Европейските партньорства са от ключово значение за справяне със сложните трансгранични предизвикателства, които изискват интегриран подход. Те дават възможност да се намери решение в случаите на неефективност на трансформацията, системите и пазарите чрез обединяване на широк кръг участници във веригите за създаване на стойност, в областта на научните изследвания и иновациите и в промишлените екосистеми, които да работят за постигането на обща визия и въплътяването ѝ в конкретни пътни карти, и координирано изпълнение на дейностите. Освен това те дават възможност за съсредоточаване на усилията и ресурсите върху общи приоритети за намиране на решение на сложните бъдещи предизвикателства в полза на обществото.
                  
               
                     (3)
                  
                  
                     За да могат да постигат приоритетите и необходимото въздействие европейските партньорства следва да се изграждат чрез широко участие на съответните заинтересовани страни в цяла Европа — включително промишлеността, висшите училища, научноизследователските организации, органите, чиято мисия е да предоставят обществени услуги на местно, регионално, национално или международно равнище, и организациите на гражданското общество, включително фондациите, — които подпомагат или извършват научни изследвания и иновации. Европейските партньорства следва да бъдат и една от мерките за укрепване на сътрудничеството и полезните взаимодействия на международно равнище между партньорите от частния сектор и партньорите от публичния сектор, както и между тези две групи партньори, включително чрез обединяване на програми за научни изследвания и иновации и на трансгранични инвестиции в научни изследвания и иновации, което да донесе взаимни ползи за гражданите и предприятията.
                  
               
                     (4)
                  
                  
                     Следва да се създаде европейско партньорство в областта на метрологията. Това партньорство се създава с намерението да представлява по-ефективно средство за постигане на резултати от традиционните покани за представяне на предложения или съфинансираните партньорства по работните програми, изготвяни в рамките на свързаните клъстери по стълб II.
                  
               
                     (5)
                  
                  
                     Европейското партньорство в областта на метрологията (наричано по-нататък „партньорство в областта на метрологията“) следва да изпълнява своята мисия и цели по ясен, прост и гъвкав начин, за да увеличи привлекателността си за промишлеността, малките и средните предприятия (МСП) и други имащи отношение заинтересовани страни.
                  
               
                     (6)
                  
                  
                     Партньорството в областта на метрологията следва да насърчава и възнаграждава високите научни постижения и да подкрепя възприемането и системното използване на резултатите от научните изследвания и иновациите, постигнати в рамките на Съюза, включително като гарантира, че при изпълнението на дейностите му се вземат предвид най-съвременните достижения на науката и резултатите от фундаменталните научни изследвания. Освен това то следва да се стреми да гарантира, че резултатите от неговите действия се възприемат и внедряват от промишлеността и новаторите и, в крайна сметка, от обществото.
                  
               
                     (7)
                  
                  
                     За да се гарантират високи научни постижения, и в съответствие с член 13 от Хартата на основните права на Европейския съюз, партньорството в областта на метрологията следва да поощрява академичната свобода във всички участващи държави, по-специално свободата на провеждане на научни изследвания, и да насърчава прилагането на най-високите стандарти на научен интегритет.
                  
               
                     (8)
                  
                  
                     В съответствие с целите на Регламент (ЕС) 2021/695 всяка държава членка и всяка трета държава, асоциирана към „Хоризонт Европа“, следва да може да участва в партньорството в областта на метрологията. За да се осигури взаимно допълване в рамките на Европейското икономическо пространство (ЕИП) и с други съседни държави, други трети държави следва да могат да участват в партньорството в областта на метрологията след сключване на съответно международно споразумение за научно и технологично сътрудничество със Съюза и получаване на съгласието на участващите държави.
                  
               
                     (9)
                  
                  
                     С „Хоризонт Европа“ се въвежда по-стратегически, съгласуван и ориентиран към въздействието подход към европейските партньорства, като се изхожда от поуките, извлечени от междинната оценка на „Хоризонт 2020“ - рамковата програма за научни изследвания и иновации (2014—2020 г.), създадена с Регламент (ЕС) № 1291/2013 на Европейския парламент и на Съвета (5). В Регламент (ЕС) 2021/695 се предвижда възможността за по-ефективно използване на институционализираните европейски партньорства, по-специално чрез съсредоточаване върху ясни цели, резултати и въздействие, които могат да бъдат постигнати до 2030 г., и чрез осигуряване на ясен принос към свързани с тях приоритети и политики на Съюза. Тясното сътрудничество, взаимното допълване и полезните взаимодействия с други имащи отношение програми и инициативи на равнището на Съюза, на национално и регионално равнище, включително с Европейския научноизследователски съвет и Европейския съвет по иновациите, и по-специално с други европейски партньорства, ще бъдат от ключово значение за стимулиране на иновационния поток и научните изследвания в други области, за постигане на по-голямо въздействие и гарантиране на използването на резултатите във всички съответни области, в които технологичното развитие е свързано с метрологията, например цифровизацията, изкуствения интелект, енергетиката, интелигентното здравеопазване, климата, автономното пътно движение и кръговата икономика.
                  
               
                     (10)
                  
                  
                     С Решение № 555/2014/ЕС на Европейския парламент и на Съвета (6) Съюзът предостави финансово участие в Европейската програма за научни изследвания и иновации в областта на метрологията (ЕПНИИМ), което е съразмерно с вноските на държавите, участващи в ЕПНИИМ, но не надвишава сумата от 300 000 000 евро, за срока на изпълнение на Хоризонт 2020. В резултат от междинната оценка на ЕПНИИМ, извършена през юли 2017 г., беше предложена нова инициатива.
                  
               
                     (11)
                  
                  
                     Финансовата вноска на Съюза в партньорството в областта на метрологията следва да бъде обвързано с поемането на официални ангажименти от участващите държави за финансов принос в осъществяването на партньорството в областта на метрологията и със спазването на тези ангажименти. Вноските на участващите държави следва да включват вноска за административните разходи, свързани с осъществяването на партньорството в областта на метрологията, в размер до 5 % от неговия бюджет. Участващите държави следва да се ангажират при необходимост да увеличат своята вноска в партньорството в областта на метрологията чрез създаване на резервен капацитет за финансиране, за да се гарантира, че са в състояние да финансират своите национални субекти, националните институти по метрология (НИМ) и определените институти (ОИ), участващи в дейностите на партньорството в областта на метрологията. За съвместното осъществяване на партньорството в областта на метрологията е необходима изпълнителна структура. Финансовата вноска на Съюза следва да се управлява в съответствие с принципа за добро финансово управление и съответните правила за непряко управление, съдържащи се в Регламент (ЕС, Евратом) 2018/1046 на Европейския парламент и на Съвета (7).
                  
               
                     (12)
                  
                  
                     Партньорството в областта на метрологията е съобразено с политическите приоритети на Съюза, включително Европейския зелен пакт, Икономика в интерес на хората и Европа, подготвена за цифровата ера и следва да бъде изпълнявано в продължение на десет години — от 2021 г. до 2031 г. Партньорството в областта на метрологията следва да включва нови дейности в сравнение с ЕПНИИМ, и по-специално развитието на европейски мрежи по метрология, които следва да бъдат създадени по открит и прозрачен начин с цел да отговарят на неотложните обществени и екологични предизвикателства и потребностите на метрологията, пораждани от нововъзникващите технологии и иновациите. Капацитетът на метрологията, който ще бъде осигурен чрез тези мрежи, следва да е равностоен и съпоставим с други световни водещи метрологични системи и да показва първокласни постижения. Поканите за представяне на предложения по линия на партньорството в областта на метрологията следва да бъдат отправени по време на изпълнението на „Хоризонт Европа“ и следва да бъдат открити, прозрачни и конкурентни. Партньорството в областта на метрологията следва да насърчава движението на таланти и развитието на умения, включително чрез възможности за придобиване на умения и преквалификация.
                  
               
                     (13)
                  
                  
                     Дейностите на партньорството в областта на метрологията следва да се извършават в съответствие с целите и приоритетите за научните изследвания и иновациите на „Хоризонт Европа“ и да бъдат съобразени с общите принципи и условията, определени в член 10 от Регламент (ЕС) 2021/695 и в приложение III към същия регламент, като следва да спомагат, inter alia, за възприемането на иновативни решения в европейската промишленост, по-специално от МСП и, в крайна сметка, от обществото.
                  
               
                     (14)
                  
                  
                     Следва да се определи таван за финансовата вноска на Съюза в партньорството в областта на метрологията за срока на изпълнението на „Хоризонт Европа“. В рамките на този таван финансовата вноска на Съюза следва да е най-много равна на вноските на участващите държави, за да се постигне значителен ефект на ливъридж и да се осигури по-голяма интеграция на програмите на участващите държави.
                  
               
                     (15)
                  
                  
                     Партньорството в областта на метрологията следва да се финансира от програмите на Съюза, обхванати от многогодишната финансова рамка за периода 2021—2027 г., както е определена в Регламент (ЕС, Евратом) 2020/2093 на Съвета (8). В съответствие с член 10, параграф 2, буква в) от Регламент (ЕС) 2021/695 партньорството в областта на метрологията следва да има ясен жизнен цикъл. За да се защитят адекватно финансовите интереси на Съюза, партньорството в областта на метрологията следва да бъде създадено за срок, приключващ на 31 декември 2031 г., така че да му се даде възможност да упражнява отговорностите си по отношение на изпълнението на безвъзмездните средства до приключване на последните започнати непреки действия.
                  
               
                     (16)
                  
                  
                     В съответствие с член 3 от Регламент (ЕС) 2021/695 общата цел на „Хоризонт Европа“ е да се постигне научно, технологично, икономическо и обществено въздействие на инвестициите на Съюза в научни изследвания и иновации, така че да бъде укрепена научната и технологичната база на Съюза и да се стимулира неговата конкурентоспособност във всички държави членки, включително тази на неговата промишленост, да се осъществят стратегическите приоритети на Съюза, да се допринесе за реализирането на неговите цели и политики, да се отговори на глобалните предизвикателства, включително ЦУР на ООН, като се следват принципите на Програмата до 2030 г. за устойчиво развитие и Парижкото споразумение, и да се укрепва европейското научноизследователско пространство.
                  
               
                     (17)
                  
                  
                     Участващите държави са се договорили относно изпълнителната структура за предишните инициативи, а именно, Европейската научноизследователска програма по метрология (ЕНПМ) и ЕПНИИМ. През 2007 г. беше създадена EURAMET e.V. (EURAMET) — Европейската регионална организация по метрология и асоциация с нестопанска цел, учредена съгласно германското право, която да служи като такава структура. EURAMET има също така задачи и задължения, свързани с по-широкото хармонизиране на метрологията в европейски и световен мащаб. Членството в EURAMET е отворено за всички европейски НИМ, като те могат да участват като членове, както и за европейските ОИ, които могат да участват като асоциирани членове. Членството в EURAMET не е обвързано с наличието на национални програми за научни изследвания в областта на метрологията. Предвид това, че според доклада за междинната оценка на ЕПНИИМ управленската структура на EURAMET е доказала своята ефикасност и висока пригодност за изпълнението на ЕНПМ и ЕПНИИМ, EURAMET следва да бъде използвана и за изпълнение на партньорството в областта на метрологията. Поради това EURAMET следва да управлява финансовата вноска на Съюза.
                  
               
                     (18)
                  
                  
                     Финансовите вноски за партньорството в областта на метрологията следва да се управляват централно от EURAMET в съответствие с член 10, параграф 1 от Регламент (ЕС) 2021/695. Това не следва да засяга възможността участващите държави да предоставят преки финансови вноски на определените НИМ въз основа на координиран подход чрез комитет за партньорство в областта на метрологията.
                  
               
                     (19)
                  
                  
                     Партньорството в областта на метрологията следва да се стреми към ефективно насърчаване на равните възможности за всички и по-специално да гарантира, доколкото е възможно, баланс между половете в съответните органи на партньорството в областта на метрологията, както и в комисиите за оценка и в другите имащи отношение консултативни органи.
                  
               
                     (20)
                  
                  
                     Съгласно член 49, параграф 4 от Регламент (ЕС) 2021/695 и съответните правила на експертните групи на Комисията Комисията следва да избира членовете на ръководната група на партньорството в областта на метрологията, като надлежно отчита по-специално всяко имащо отношение разкриване на конфликт на интереси.
                  
               
                     (21)
                  
                  
                     За да се постигнат целите на партньорството в областта на метрологията, EURAMET следва да предоставя финансова подкрепа най-вече под формата на безвъзмездни средства за участниците в действия, подбрани на равнището на EURAMET. Подборът на действията следва да се извършва въз основа на открити, прозрачни и конкурентни покани за представяне на предложения, под отговорността на EURAMET. Партньорството в областта на метрологията следва да полага максимални усилия за повишаване на видимостта на поканите за представяне на предложения, като ги публикува своевременно на портала на „Хоризонт Европа“ за участниците и като популяризира и оповестява широко поканите за представяне на предложения с цел увеличаване на включването на нови участници. Списъкът с класацията на предложенията следва да бъде обвързващ по отношение на подбора на предложенията и разпределението на финансиране от финансовата вноска на Съюза и финансовите вноски на участващите държави за проекти за научни изследвания и свързани с тях дейности. В съответствие с член 28, параграф 3 от Регламент (ЕС) 2021/695 и работната програма на „Хоризонт Европа“ годишната работна програма следва да може да включва условия относно участието на МСП, представеността на половете и географското многообразие сред правилата за разглеждане на предложенията ex-aequo. Що се отнася до дейностите, финансирани от вноските на участващите държави в мрежите на партньорството в областта на метрологията, финансираните действия също следва да се определят от EURAMET.
                  
               
                     (22)
                  
                  
                     Участието в непреки действия, финансирани от партньорството в областта на метрологията, следва да е съобразено с Регламент (ЕС) 2021/695. Същевременно поради специфичните оперативни нужди на партньорството в областта на метрологията, по-специално във връзка с изграждането и управлението на бъдещи европейски мрежи по метрология и с улесняване на адекватното финансово участие на участващите държави, следва да бъде възможно да се предвиди ролята на координатор при непреки действия, от подаването на предложението до края на проекта, да се ограничава до НИМ и ОИ на участващите държави, когато това е абсолютно необходимо, и като се вземе предвид становището на ръководната група, ако има такова.
                  
               
                     (23)
                  
                  
                     Вноските на участващите държави следва да се осигуряват чрез институционално финансиране от техните НИМ и техните ОИ. Голямото многообразие от основни дейности следва да допринася за целите на партньорството в областта на метрологията, като тези дейности следва да бъдат разписани в годишните работни програми, с връзки към оперативните разходи и разноски. Вноските следва да покриват, inter alia, разходите за услуги по пряко калибриране и други услуги, проследими в Международната система единици. Вноските на участващите държави следва да включват и финансова вноска за административните разходи на партньорството в областта на метрологията.
                  
               
                     (24)
                  
                  
                     За да се гарантират откритостта, прозрачността и достъпността на партньорството в областта на метрологията, поканите за представяне на предложения следва да се публикуват по удобен за потребителите начин и на единния портал за участниците, както и чрез други електронни средства за разпространение на „Хоризонт Европа“, управлявани от Комисията. С цел ангажиране на заинтересованите страни и обществото и привличане на нови участници от широк кръг заинтересовани страни в областта на научните изследвания и промишлеността, включително МСП, висши училища, научноизследователски организации и организации на гражданското общество, партньорството в областта на метрологията следва да провежда широк спектър от информационни дейности, включително разпространение и използване на резултатите, дейности за популяризиране и повишаване на осведомеността и популяризиране на партньорството в областта на метрологията извън Съюза.
                  
               
                     (25)
                  
                  
                     Функционирането на модела на финансиране що се отнася до принципа на равностойност между средствата, предоставяни от Съюза, и тези, предоставяни от други участници, следва отново да бъде подложено на оценка при междинната оценка на партньорството в областта на метрологията, за да се гарантира спазването на принципа на равностойност по отношение на финансовите вноски на участващите държави.
                  
               
                     (26)
                  
                  
                     През целия цикъл на разходите финансовите интереси на Съюза следва да бъдат защитавани посредством пропорционални мерки, включително посредством предотвратяване, разкриване и разследване на нередности, възстановяване на изгубени, недължимо платени или неправилно използвани средства и, когато е целесъобразно, налагане на административни и финансови санкции.
                  
               
                     (27)
                  
                  
                     С цел да се защитят финансовите интереси на Съюза Комисията следва да има правото да прекрати, да намали съразмерно или да спре финансовата вноска на Съюза, ако партньорството в областта на метрологията се осъществява неправилно, само частично или със закъснение, или ако участваща държава не плаща вноските си по партньорството в областта на метрологията или ги плаща само частично или със закъснение. Посочените права следва да бъдат уредени в споразумението за финансов принос, което ще бъде сключено между Съюза и EURAMET.
                  
               
                     (28)
                  
                  
                     С цел опростяване административната тежест за всички засегнати страни следва да бъде намалена. Следва да се избягват дублирането на одити, както и непропорционалната документация и тежест във връзка с докладването. При провеждането на одити следва да се отчитат, според случая, особеностите на националните програми. Одитите на получателите на средства от Съюза, предоставени в съответствие с настоящото решение, следва да гарантират намаляване на административната тежест в съответствие с Регламент (ЕС, Евратом) 2018/1046.
                  
               
                     (29)
                  
                  
                     EURAMET и участващите държави следва да предоставят, по искане на Комисията, Европейския парламент, Съвета или Сметната палата, всякаква информация, която Комисията трябва да включи в своята оценка на партньорството в областта на метрологията.
                  
               
                     (30)
                  
                  
                     Комисията следва да извърши междинна оценка не по-късно от 2025 г., в рамките на която да подложи на оценка по-специално качеството и ефикасността на партньорството в областта на метрологията и отбелязания напредък към постигане на заложените цели, а не по-късно от 2030 г. и окончателна оценка, както и да публикува и разпространи резултатите и заключенията от тези оценки. В съответствие с член 10, параграф 2, буква в) от Регламент (ЕС) 2021/695 партньорството в областта на метрологията следва да има ясен жизнен цикъл, да бъде ограничено във времето и да включва условията за постепенно прекратяване на финансирането по Хоризонт Европа. За тази цел в оценките следва да се преценява целесъобразността и съгласуваността на всяко евентуално подновяване.
                  
               
                     (31)
                  
                  
                     Целта на настоящото решение е участието на Съюза в партньорството в областта на метрологията, така че Съюзът да подкрепя неговите общи цели. Изискванията на метрологията са от такъв мащаб и сложност, че са необходими инвестиции, надхвърлящи основните бюджети за научноизследователска дейност на НИМ и ОИ. Върховите постижения, които се изискват от научноизследователската и развойната дейност, насочена към предлагане на авангардни решения в областта на метрологията, получават международно разпространение и съответно не могат да бъдат постигнати на национално равнище. Доколкото целта на настоящото решение не може да бъде постигната в достатъчна степен от държавите членки, а може да бъде по-добре постигната на равнището на Съюза чрез обединяването на усилията на отделните държави в съгласуван европейски подход, чрез съчетаването на сегментираните национални научноизследователски програми, чрез подкрепата за разработване на общи наднационални стратегии за научни изследвания и финансиране и чрез натрупването на критична маса от необходимите участници и инвестиции, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящото решение не надхвърля необходимото за постигане на тази цел.
                  
               
                     (32)
                  
                  
                     За да се осигури непрекъснатост при предоставянето на подкрепа в имащите отношение области на политиката, настоящото решение следва да влезе в сила по спешност,
                  
               ПРИЕХА НАСТОЯЩОТО РЕШЕНИЕ:
         
            Член 1
            Участие в европейското партньорство в областта на метрологията
            
               1.   Съюзът участва в Европейското партньорство в областта на метрологията (наричано по-нататък „партньорство в областта на метрологията“), което е институционализирано европейско партньорство съгласно член 10, параграф 1, буква в) от Регламент (EС) 2021/695 и е предприето съвместно от Австрия, Белгия, България, Германия, Гърция, Дания, Естония, Ирландия, Испания, Италия, Латвия, Литва, Нидерландия, Норвегия, Полша, Португалия, Румъния, Словакия, Словения, Унгария, Финландия, Франция, Хърватия, Чехия и Швеция (наричани по-нататък „участващите държави“), в съответствие с условията, установени в настоящото решение.
            
            
               2.   Всяка държава членка, която не е посочена в параграф 1 от настоящия член, и всяка трета държава, асоциирана към „Хоризонт Европа“, може да участва в партньорството в областта на метрологията, ако отговаря на условието, установено в член 4, параграф 1, буква в). Такива държави членки и трети държави се считат за участващи държави за целите на настоящото решение.
            
            
               3.   Всяка трета държава, която не е асоциирана към „Хоризонт Европа“, може да участва в партньорството в областта на метрологията, при условие че:
               
                           а)
                        
                        
                           сключи международно споразумение за научно и технологично сътрудничество със Съюза, в което се определят редът и условията за нейното участие в партньорството в областта на метрологията;
                        
                     
                           б)
                        
                        
                           получи одобрението на Комитета за партньорство в областта на метрологията, в съответствие с член 14, параграф 3, буква ж); и
                        
                     
                           в)
                        
                        
                           отговаря на условието, установено в член 4, параграф 1, буква в).
                        
                     Трета държава, отговаряща на условията, посочени в първа алинея, се счита за участваща държава за целите на настоящото решение.
            
         
         
            Член 2
            Цели на партньорството в областта на метрологията
            
               1.   Партньорството в областта на метрологията допринася за прилагането на Регламент (ЕС) 2021/695, и по-специално на член 3 от него.
            
            
               2.   Без да се засяга параграф 1, чрез участието и ангажираността на партньорите в изготвянето и изпълнението на годишна работна програма, както е посочено в член 7, партньорството в областта на метрологията си поставя следните общи цели:
               
                           a)
                        
                        
                           да се разработи устойчива, отлична и координирана метрологична система на европейско равнище, като по този начин се спомогне за преодоляване на разликите в инвестирането между Европа и нейните конкуренти в световен мащаб;
                        
                     
                           б)
                        
                        
                           да се гарантира, че най-съвременният метрологичен капацитет се възприема широко от новаторите в техните екосистеми и извън тях;
                        
                     
                           в)
                        
                        
                           да се увеличи въздействието на метрологията върху обществените предизвикателства във връзка с прилагането на политиките, стандартите и разпоредбите, inter alia в цифровата, икономическата, промишлената и екологичната област, така че те да станат пригодни за целта.
                        
                     
            
               3.   При изпълнението на общите цели, посочени в параграф 2, партньорството в областта на метрологията си поставя следните специфични цели:
               
                           a)
                        
                        
                           до 2030 г. да се изгради нов научноизследователски капацитет в рамките на новите европейски мрежи по метрология, който да е поне равностоен на капацитета на водещите метрологични институти извън участващите в партньорството държави от гледна точка на капацитета за калибриране и измерване;
                        
                     
                           б)
                        
                        
                           до 2030 г. да се подпомагат продажбите на нови иновативни продукти и услуги чрез използване и възприемане на новия метрологичен капацитет в ключови нововъзникващи и базови технологии;
                        
                     
                           в)
                        
                        
                           да се допринася за създаването и разпространението на висококачествени нови знания, компетентности и умения в целия Съюз в контекста на ученето през целия живот и с цел постигане на обществена трансформация, включително чрез увеличаване на капацитета за иновации;
                        
                     
                           г)
                        
                        
                           до 2030 г. да се допринася пълноценно и ефективно за изготвянето и прилагането на специфични стандарти и разпоредби, които да залегнат в основата на публичните политики за справяне с обществени, икономически и екологични предизвикателства;
                        
                     
                           д)
                        
                        
                           да се разгърне потенциалът на метрологията сред крайните потребители, включително МСП и заинтересованите страни от промишлеността, като инструмент, допринасящ за постигането на целите на Съюза за цифровия и екологичния преход.
                        
                     
         
         
            Член 3
            Финансова вноска на Съюза в партньорството в областта на метрологията
            
               1.   Финансовата вноска на Съюза, включително бюджетните кредити за ЕИП, за партньорството в областта на метрологията е в размер до 300 милиона евро, така че да е равностойна на вноските на участващите държави, посочени в член 1, параграф 1. Размерът на финансовата вноска на Съюза може да бъде увеличен вследствие на вноски от трети държави, асоциирани към „Хоризонт Европа“, в съответствие с член 16, параграф 5 от Регламент (ЕС) 2021/695, при условие че общата сума, с която се увеличава финансовата вноска на Съюза, се покрива поне равностойно от вноските на участващите държави, посочени в член 1, параграф 2 от настоящото решение.
            
            
               2.   При изчисляване на финансовата вноска на Съюза не се вземат предвид вноските на участващите държави за административните разходи, свързани с осъществяването на партньорството в областта на метрологията, които надвишават 5 % от общите обединени вноски в партньорството в областта на метрологията.
            
            
               3.   Финансовата вноска на Съюза се изплаща от бюджетните кредити в общия бюджет на Съюза, разпределени за съответните части на специфичната програма за изпълнение на „Хоризонт Европа“, създадена с Решение (ЕС) 2021/764 на Съвета (9).
            
            
               4.   EURAMET e.V. (EURAMET) използва финансовата вноска на Съюза за финансиране на дейностите, посочени в член 6, параграф 1, буква а).
            
            
               5.   Финансовата вноска на Съюза не се използва за покриване на административните разходи на партньорството в областта на метрологията.
            
            
               6.   Финансовите вноски по програмите, съфинансирани от Европейския фонд за регионално развитие, Европейския социален фонд плюс, Европейския фонд за морско дело, рибарство и аквакултури и Европейския земеделски фонд за развитие на селските райони, както и от Механизма за възстановяване и устойчивост, могат да се считат за вноски от държава членка, която е участваща страна, при условие че са спазени съответните разпоредби на Регламент (ЕС) 2021/1060 на Европейския парламент и на Съвета (10) и регламентите, уреждащи специалните правила, приложими за всеки един от посочените фондове.
            
         
         
            Член 4
            Условия за финансовата вноска на Съюза
            
               1.   Финансовата вноска на Съюза е обвързана с изпълнението на всички изброени по-долу условия:
               
                           a)
                        
                        
                           участващите държави да докажат, че партньорството в областта на метрологията е създадено в съответствие с настоящото решение;
                        
                     
                           б)
                        
                        
                           участващите държави или определените от тях НИМ да определят EURAMET като структурата, отговаряща за осъществяването на партньорството в областта на метрологията и за получаването, разпределянето и мониторинга на финансовата вноска на Съюза;
                        
                     
                           в)
                        
                        
                           всяка от участващите държави да се ангажира да участва във финансирането на партньорството в областта на метрологията и да създаде резервен капацитет за финансиране, възлизащ на 50 % от размера на поетия ангажимент;
                        
                     
                           г)
                        
                        
                           EURAMET да докаже способността си да осъществява партньорството в областта на метрологията, в това число да получава, разпределя и осъществява мониторинг на финансовата вноска на Съюза в рамките на непрякото управление на бюджета на Съюза в съответствие с членове 62 и 154 от Регламент (ЕС, Евратом) 2018/1046;
                        
                     
                           д)
                        
                        
                           да бъде създаден модел на управление на партньорството в областта на метрологията в съответствие с членове 13 – 16.
                        
                     
            
               2.   Докато се осъществява партньорството в областта на метрологията финансовата вноска на Съюза е обвързана и с всички изброени по-долу условия:
               
                           a)
                        
                        
                           EURAMET да изпълнява дейностите от партньорството в областта на метрологията, посочени в член 6 в съответствие с целите, залегнали в член 2;
                        
                     
                           б)
                        
                        
                           да се поддържа ефикасен модел на управление в съответствие с членове 13 - 16;
                        
                     
                           в)
                        
                        
                           EURAMET да спазва изискванията за докладване, установени в член 155 от Регламент (ЕС, Евратом) 2018/1046;
                        
                     
                           г)
                        
                        
                           участващите държави да изпълняват ангажиментите, посочени в параграф 1, буква в).
                        
                     
         
         
            Член 5
            Вноски на участващите държави в партньорството в областта на метрологията
            
               1.   Посочените в член 1, параграф 1 участващи държави правят или уреждат националните им органи за финансиране да направят финансови вноски или вноски в натура в размер на поне 363 милиона евро през периода от 1 януари 2021 г. до 31 декември 2031 г.
               Част от вноските от участващите държави е под формата на финансови вноски. Участващите държави уреждат помежду си своите колективни вноски и начина, по който ще ги предоставят.
            
            
               2.   Вноските на участващите държави се състоят от следното:
               
                           a)
                        
                        
                           финансови вноски или вноски в натура за дейностите по изпълнение, посочени в член 6, параграф 1; и
                        
                     
                           б)
                        
                        
                           финансови вноски или вноски в натура за покриване на всички административни разходи на EURAMET.
                        
                     
            
               3.   Финансовите вноски или вноските в натура, посочени в параграф 2, буква а) от настоящия член, покриват разходите, направени от участващите държави при изпълнението на дейностите, посочени в член 6, параграф 1, буква б), като се приспада всяко пряко или непряко финансово участие на Съюза в тези разходи.
            
            
               4.   Финансовите вноски или вноските в натура, посочени в параграф 2, буква б), покриват разходите, направени от участващите държави във връзка с административните разходи на EURAMET за осъществяването на партньорството в областта на метрологията. Тези административни разходи не надвишават 5 % от общия бюджет на партньорството в областта на метрологията.
            
            
               5.   За целите на оценяването на вноските в натура, посочени в параграф 2, букви а) и б) от настоящия член, разходите се определят в съответствие с хармонизиран подход, включващ критерии и процеси, който се определя от Комитета за партньорство в областта на метрологията в съответствие с член 14. Доколкото е възможно, отчитането на разходите се извършва в съответствие с процедурите за докладване, предвидени в Регламент (ЕС) 2021/695, като същевременно се вземат предвид обичайните практики за осчетоводяване на участващите държави или съответните национални органи за финансиране, приложимите счетоводни стандарти на участващата държава, в която са установени съответните национални органи за финансиране, и приложимите международни счетоводни стандарти и международните стандарти за финансово отчитане. Разходите се заверяват от независим одитор, назначен от участващите държави или от съответните национални органи за финансиране.
            
            
               6.   Вноските от участващите държави се правят след приемането на годишната работна програма.
               Ако годишната работна програма е приета през референтната година, вноските, посочени в параграф 2, буква б), които са включени в годишната работна програма, могат да включват вноски, направени от 1 януари същата година нататък.
               Посочените в параграф 2, буква б) вноски, които са направени след 1 декември 2021 г., могат да се считат за вноски от участващите държави, при условие че са включени в първата годишна работна програма на партньорството в областта на метрологията.
            
         
         
            Член 6
            Дейности на EURAMET
            
               1.   Чрез партньорството в областта на метрологията се подпомагат широк кръг научноизследователски и иновационни дейности посредством:
               
                           a)
                        
                        
                           непреки действия по смисъла на член 2, точка 43 от Регламент (ЕС) 2021/695, финансирани от EURAMET в съответствие с член 7 от настоящото решение, основно под формата на безвъзмездни средства след отправени транснационални открити и прозрачни покани за представяне на предложения на състезателна основа организирани от EURAMET, включително:
                           
                                       i)
                                    
                                    
                                       научни и технически действия в подкрепа на фундаменталните научни изследвания в областта на метрологията, полагащи основите на всички последващи стъпки, в това число приложните научни и развойни дейности в областта на метрологията и свързаните с метрологията услуги;
                                    
                                 
                                       ii)
                                    
                                    
                                       научни изследвания в областта на метрологията за предоставяне на решения за обществените, икономическите и екологичните предизвикателства, особено в сферата на устойчивите технологии и иновации в енергетиката, цифровия сектор и здравеопазването, както и по отношение на околната среда и климата, както и за разработването на проекти в рамките на специфични европейски мрежи по метрология за справяне с тези предизвикателства;
                                    
                                 
                                       iii)
                                    
                                    
                                       научни изследвания за разработването на новаторски измервателни инструменти, насочени към подобряването на европейското промишлено и търговско внедряване на метрологичните технологии, за да се стимулират иновациите в промишления сектор;
                                    
                                 
                                       iv)
                                    
                                    
                                       предварителни и съпътстващи стандартизационната дейност научноизследователски и развойни дейности в областта на метрологията в подкрепа на изпълнението на политиката, на регламентите и на по-бързото въвеждане на пазара и в обществото на устойчиви иновативни продукти и услуги;
                                    
                                 
                                       v)
                                    
                                    
                                       обмен на най-добри практики при научните изследвания в областта на метрологията, провеждани на национално равнище;
                                    
                                 
                     
                           б)
                        
                        
                           дейности, финансирани от участващите държави без финансовата вноска на Съюза, състоящи се от дейностите по изграждане на капацитет в областта на метрологията на различни технологични равнища, с цел постигане на възможно най-широка, балансирана и интегрирана метрологична система в участващите държави, която да им дава възможност да развиват своите научни и технически способности в областта на метрологията, и които включват дейности, които не са избрани от поканите за представяне на предложения, посочени в буква а) от настоящия член, съгласно предвиденото в годишните работни програми, както и всяка от следните дейности:
                           
                                       i)
                                    
                                    
                                       дейности в рамките на националните програми на участващите държави, като транснационални проекти, допринасящи за приоритетите, определени в европейска мрежа по метрология и техническите комитети на EURAMET;
                                    
                                 
                                       ii)
                                    
                                    
                                       действия за разпространение и използване, включително в промишлеността и от МСП, на резултатите от научните изследвания в областта на метрологията във възможно най-широк мащаб в Европа, с цел повишаване на видимостта на дейностите на EURAMET пред обществеността по лесен за ползване начин;
                                    
                                 
                                       iii)
                                    
                                    
                                       дейности за повишаване на осведомеността и насърчаване на дейности и кампании за образование и разпространение, както и за предоставяне на подходяща информация на уебсайта на EURAMET и публикуването на съответната документация;
                                    
                                 
                                       iv)
                                    
                                    
                                       действия, конкретно насочени към институтите по метрология, неразполагащи с научни възможности или такива с ограничени възможности, чрез подпомагането им при използването на други програми на Съюза и национални или регионални програми за обучение и мобилност, трансгранично сътрудничество или инвестиции в метрологична инфраструктура;
                                    
                                 
                                       v)
                                    
                                    
                                       организиране на дейности за външно разпространение и трансфер на знания с цел възможно най-широко популяризиране на партньорството в областта на метрологията в Съюза и извън него за максимално увеличаване на неговото въздействие.
                                    
                                 
                     
            
               2.   Преди да бъдат определени темите на всяка покана за представяне на предложения, посочена в параграф 1, буква а), EURAMET публично приканва гражданите или организациите, включително МСП, и общата верига за създаване на стойност в областта на метрологията да предложат потенциални теми за научни изследвания по прозрачен начин.
            
         
         
            Член 7
            Годишна работна програма
            
               1.   Партньорството в областта на метрологията се осъществява въз основа на годишни работни програми, обхващащи дейностите, които ще бъдат предприети за периода от 1 януари до 31 декември в дадена година (наричана по-нататък „референтната година“).
            
            
               2.   Комитетът за партньорство в областта на метрологията, посочен в член 14, приема годишните работни програми до 31 март на референтната година след получаване на одобрение от Комисията. При приемането на годишните работни програми Комитетът за партньорство в областта на метрологията и Комисията действат без ненужно забавяне. Комитетът за партньорство в областта на метрологията предоставя публичен достъп до годишната работна програма.
            
            
               3.   Дейностите, посочени в член 6, параграф 1, букви а) и б), започват само през референтната година и само след приемането на годишната работна програма за тази година.
            
            
               4.   Дейности могат да бъдат финансирани от EURAMET само ако са предвидени в годишната работна програма. В годишната работна програма се прави разграничение между дейностите, посочени в член 6, параграф 1, буква а), дейностите, посочени в член 6, параграф 1, буква б), и административните разходи на EURAMET. Годишната работна програма включва прогнозни разчети за съответните разходи по тях, както и разпределения бюджет за дейностите, финансирани с финансовата вноска на Съюза, и за дейностите, финансирани от участващите държави без тази вноска. Годишната работна програма включва също така оценката на вноските в натура на участващите държави, посочени в член 5, параграф 2, буква б).
            
            
               5.   Във всички изменени годишни работни програми за дадена референтна година и в годишните работни програми за следващите референтни години се вземат предвид резултатите от предишните покани за представяне на предложения. Те се стремят да решат проблема с недостатъчното покритие на научни теми, и по-специално онези, които първоначално са били обхванати от дейностите по член 6, параграф 1, буква б), но за които е нямало достатъчно финансиране.
            
            
               6.   Поканите за представяне на предложения по съответните годишни работни програми стартират до 31 декември 2027 г. В надлежно обосновани случаи те могат да стартират до 31 декември 2028 г.
            
            
               7.   EURAMET следи изпълнението на всички дейности, включени в годишната работна програма, и ежегодно докладва на Комисията за тяхното изпълнение, без увеличаване на административната тежест за бенефициерите. Годишният доклад се публикува своевременно на уебсайта на EURAMET.
            
            
               8.   Всяко съобщение или публикация, свързани с дейностите на партньорството в областта на метрологията и извършени в сътрудничество с партньорството в областта на метрологията от EURAMET, от участваща държава или от нейните национални органи за финансиране, или от участниците в дадена дейност, съдържат едностранно или съвместно изявление, че са съфинансирани от партньорството в областта на метрологията по „Хоризонт Европа“.
            
         
         
            Член 8
            Правила за участие и разпространение на резултатите
            
               1.   EURAMET се смята за орган за финансиране по смисъла на член 2, точка 14 от Регламент (EС) 2021/695 и предоставя финансова подкрепа за непреки действия по член 6, параграф 1, буква а) от настоящото решение в съответствие с член 6, параграф 2 от посочения Регламент.
            
            
               2.   Регламент (ЕС) 2021/695, и по-специално правилата за участие, отворена наука и разпространение на резултатите, установени в тях, се прилага за дейностите, посочени в член 6, параграф 1, буква а) от настоящото решение. Освен това, в съответствие с член 17, параграф 2 от посочения Регламент, когато е абсолютно необходимо и след консултиране с ръководната група, посочена в член 15 от настоящото решение, ако Комитетът за партньорство в областта на метрологията е поискал такава консултация, в годишната работна програма може да се предвиди ролята на координатор при непреки действия, от подаването на предложението до края на проекта, да бъде ограничена до НИМ и ОИ на участващите държави, за да се гарантира изпълнението на целите и на предвидените вноски на участващите държави.
            
            
               3.   EURAMET гарантира подходящи взаимодействия с НИМ и ОИ при непреките действия по член 6, параграф 1, буква а), в съответствие с предвиденото при определянето им от съответния национален орган. EURAMET насърчава и подкрепя също така участието на други субекти, включително МСП, във всички покани за представяне на предложения.
            
         
         
            Член 9
            Споразумения между Съюза и EURAMET
            При условие че е осигурено равностойно равнище на защита на финансовите интереси на Съюза, на EURAMET се възлага изпълнението на финансовата вноска на Съюза в съответствие с член 62, параграф 3 и член 154 от Регламент (ЕС, Евратом) 2018/1046.
         
         
            Член 10
            Прекратяване, намаляване или спиране на финансовата вноска на Съюза
            
               1.   Ако партньорството в областта на метрологията не отговаря на условията, при които се предоставя финансовата вноска на Съюза, Комисията може да прекрати, да намали съразмерно или да спре тази вноска.
            
            
               2.   Ако дадена участваща държава не допринася за финансирането на партньорството в областта на метрологията, допринася само частично или не спазва сроковете за вноските, посочени в член 5, Комисията може да прекрати, да намали съразмерно или да спре финансовата вноска на Съюза. Решението на Комисията не възпрепятства възстановяването на допустимите разходи, вече извършени от участващата държава преди решението за прекратяване, съразмерно намаляване или спиране на финансовата вноска на Съюза да бъде съобщено на партньорството в областта на метрологията.
            
         
         
            Член 11
            Последващи одити
            
               1.   Последващите одити на разходите за непреки действия, посочени в член 6, параграф 1, буква а) от настоящото решение, се извършват от EURAMET в съответствие с член 53, параграф 3 от Регламент (EС) 2021/695.
            
            
               2.   Комисията може да извършва сама одитите, посочени в параграф 1 от настоящия член. В тези случаи Комисията извършва тези одити в съответствие с приложимите правила, по-специално член 53, параграф 3 от Регламент (ЕС) 2021/695 и член 127 от Регламент (ЕС, Евратом) 2018/1046.
            
         
         
            Член 12
            Защита на финансовите интереси на Съюза
            
               1.   Комисията предприема подходящи мерки, за да гарантира, че при изпълнението на действията, финансирани по силата на настоящото решение, финансовите интереси на Съюза са защитени чрез прилагането на превантивни мерки срещу измама, корупция и всякакви други незаконни дейности, чрез ефективни проверки, а при установяването на нередности — и чрез възстановяването на недължимо платените суми и когато е уместно, чрез ефективни, пропорционални и възпиращи санкции.
            
            
               2.   При изпълнението на партньорството в областта на метрологията участващите държави предприемат необходимите законодателни, регулаторни, административни и други мерки за защита на финансовите интереси на Съюза, и в частност за осигуряване на пълното възстановяване на всички суми, дължими на Съюза в съответствие с Регламент (ЕС, Евратом) 2018/1046.
            
            
               3.   EURAMET предоставя на служителите на Комисията и на други упълномощени от нея лица, както и на Сметната палата, достъп до своите обекти и помещения, а също и до цялата информация, включително информацията в електронен формат, необходима за извършването на одити от тях.
            
            
               4.   Европейската служба за борба с измамите (OLAF) може да извършва разследвания, включително проверки и инспекции на място, в съответствие с разпоредбите и процедурите, предвидени в Регламент (ЕС, Евратом) № 883/2013 на Европейския парламент и на Съвета (11) и Регламент (Евратом, ЕО) № 2185/96 на Съвета (12), за да установи дали е налице измама, корупция или каквато и да било друга незаконна дейност, накърняваща финансовите интереси на Съюза във връзка със споразумение, решение или договор, финансиран по настоящото решение.
            
            
               5.   Европейската прокуратура може да провежда разследвания в съответствие с разпоредбите и процедурите, установени в Регламент (ЕС) 2017/1939 на Съвета (13), за да разследва престъпления, засягащи финансовите интереси на Съюза, в съответствие с посоченото в член 4 от същия регламент.
            
            
               6.   Без да се засягат параграфи 3, 4 и 5, споразуменията, решенията и договорите, произтичащи от прилагането на настоящото решение, съдържат разпоредби, по силата на които Комисията, EURAMET, Сметната палата, Европейската прокуратура и OLAF изрично се оправомощават да извършват посочените одити, проверки на място и разследвания в съответствие със своята компетентност.
            
         
         
            Член 13
            Управление на партньорството в областта на метрологията
            
               1.   Органите за управление на партньорството в областта на метрологията включват най-малко следното:
               
                           a)
                        
                        
                           Комитет за партньорство в областта на метрологията;
                        
                     
                           б)
                        
                        
                           ръководна група;
                        
                     
                           в)
                        
                        
                           секретариата на EURAMET.
                        
                     
            
               2.   Органите, посочени в параграф 1, предприемат подходящи мерки, за да постигнат балансиран състав по отношение на уменията, опита, знанията, географското многообразие и пола.
            
         
         
            Член 14
            Комитет за партньорство в областта на метрологията
            
               1.   Комитетът за партньорство в областта на метрологията управлява партньорството в областта на метрологията по прозрачен начин и същевременно гарантира, че по начина, по който се осъществява, то изпълнява своите цели.
            
            
               2.   Комитетът за партньорство в областта на метрологията е съставен от по един представител и един заместник-представител от всяка участваща държава. Тежестта на гласовете се изчислява въз основа на ангажиментите на всяка участваща държава в съответствие с формулата за корен квадратен от ангажимента.
            
            
               3.   Комитетът за партньорство в областта на метрологията по-специално:
               
                           a)
                        
                        
                           взема решения по стратегическата програма за научни изследвания и иновации и оповестява тези решения публично;
                        
                     
                           б)
                        
                        
                           взема решения по планирането на поканите за представяне на предложения и по процедурата за преразглеждане на оценката, предвидена в член 30 от Регламент (ЕС) 2021/695;
                        
                     
                           в)
                        
                        
                           приема годишната работна програма след получаване на одобрение от Комисията и след консултиране с ръководната група по член 15, и я оповестява публично;
                        
                     
                           г)
                        
                        
                           взема решения относно избраните предложения за финансиране съгласно списъците с класираните предложения, съставени в резултат на оценките на предложенията, вследствие от поканите за представяне на предложения по член 6, параграф 1, буква а) от настоящото решение;
                        
                     
                           д)
                        
                        
                           приема мерки за привличане на нови участници;
                        
                     
                           е)
                        
                        
                           наблюдава напредъка на дейностите на EURAMET, посочени в член 6;
                        
                     
                           ж)
                        
                        
                           одобрява участието в партньорството в областта на метрологията на трета държава, която не е асоциирана към „Хоризонт Европа“, при условие че тази трета държава изпълнява условията, посочени в член 1, параграф 3, букви а) и в);
                        
                     
                           з)
                        
                        
                           до 31 декември 2021 г. установява хармонизиран подход, включващ критерии и процеси, за целите на оценяването на вноските в натура, посочени в член 5, параграф 2.
                        
                     За целите на вземането на решения в съответствие с буква г) от първата алинея на настоящия параграф, годишната работна програма може да включва правила за разглеждане на предложения ex-aequo в съответствие с член 28, параграф 3 от Регламент (ЕС) 2021/695 и работната програма на „Хоризонт Европа“.
            
            
               4.   Комисията има статут на наблюдател на заседанията на Комитета за партньорство в областта на метрологията. За приемането на годишната работна програма от Комитета за партньорство в областта на метрологията обаче се изисква предварителното одобрение на Комисията. Комитетът за партньорство в областта на метрологията кани Комисията на своите заседания и ѝ предоставя всички относими документи. Комисията може да участва в разискванията на Комитета за партньорство в областта на метрологията. Дневният ред, списъкът на участниците и решенията от заседанията на Комитета за партньорство в областта на метрологията се оповестяват публично и своевременно на уебсайта на EURAMET.
            
            
               5.   Комитетът за партньорство в областта на метрологията избира своя председател и заместник-председател съгласно тежестта на гласовете, определена в параграф 2. Председателят на Комитета за партньорство в областта на метрологията представлява EURAMET по въпроси, свързани с партньорството в областта на метрологията.
            
         
         
            Член 15
            Ръководна група
            
               1.   Комисията създава ръководна група. Комисията се стреми към балансирано географско представителство и балансирано представителство на половете сред членовете на ръководната група, както и към осигуряването на баланс между необходимите умения и експертен опит. Ръководната група е консултативен орган към партньорството в областта на метрологията, който предоставя консултации на партньорството в областта на метрологията относно нововъзникващите приоритети за метрологични научни изследвания на европейско равнище и относно това как да увеличи въздействието на своите научни изследвания върху европейската промишленост, икономика и общество. По-специално тя:
               
                           a)
                        
                        
                           идентифицира нововъзникващи технологии, иновации, пазари и промишлени приложения, по отношение на които метрологичните научни изследвания и иновации биха могли да придобият значимост в бъдеще;
                        
                     
                           б)
                        
                        
                           идентифицира области на научни изследвания, които допринасят за гладкото функциониране на вътрешния пазар и за целта на Съюза за постигане на неутралност по отношение на климата най-късно до 2050 г., включително за съответните нормативни разпоредби и стандарти;
                        
                     
                           в)
                        
                        
                           консултира партньорството в областта на метрологията относно приоритети за бъдещите му работни програми.
                        
                     
            
               2.   Ръководната група се състои от 15 членове:
               
                           a)
                        
                        
                           четирима представители на европейските определящи стандартите органи и регулатори, определени от EURAMET;
                        
                     
                           б)
                        
                        
                           четирима представители от различни европейски партньорства, създадени съгласно Регламент (EС) 2021/695, които се определят от Комисията по открит и прозрачен начин, като се гарантира наличието на многообразие от експертни знания и опит;
                        
                     
                           в)
                        
                        
                           четирима представители на европейската научна общност, назначени от Комисията след открит и прозрачен процес въз основа на покана за заявяване на интерес, като се цели балансирано географско представителство и балансирано представителство на половете, обхващат се необходимите умения и експертен опит по отношение на съответните технически области и се цели изготвяне на независими научно обосновани препоръки;
                        
                     
                           г)
                        
                        
                           председателят на EURAMET;
                        
                     
                           д)
                        
                        
                           един представител, определен от Комисията; и
                        
                     
                           е)
                        
                        
                           един представител от национално министерство, който не е член на персонала на национален институт по метрология, представляван в EURAMET, и който е назначен от Комитета за партньорство в областта на метрологията.
                        
                     
            
               3.   Ръководната група предоставя независими консултации относно научните приоритети и други относими въпроси, които трябва да бъдат предвидени в годишната работна програма на Комитета за партньорство в областта на метрологията, както и по конкретни въпроси, отправени от Комитета за партньорство в областта на метрологията, и наблюдава научните постижения в свързани с метрологията сектори.
            
            
               4.   Най-малко 50 % от членовете, посочени в параграф 2, букви а) и б) от настоящия член, се сменят на ротационен принцип най-късно след междинната оценка, посочена в член 18, параграф 1.
            
            
               5.   Ръководната група се председателства съвместно от представителите, посочени в параграф 2, буква д).
            
            
               6.   Всички препоръки, направени от ръководната група, се оповестяват публично.
            
         
         
            Член 16
            Секретариат на EURAMET
            
               1.   Секретариатът на EURAMET, който предоставя обща административна подкрепа на EURAMET, води отделни счетоводни и банкови сметки за партньорството в областта на метрологията.
            
            
               2.   Като част от секретариата на EURAMET се създава звено за подкрепа при управлението, което отговаря за изпълнението и всекидневното управление на партньорството в областта на метрологията.
            
            
               3.   Секретариатът предлага подкрепа на участващите държави по отношение на прилагането на критериите и процесите на хармонизирания подход, посочен в член 5, параграф 5.
            
         
         
            Член 17
            Съобщаване на информация
            
               1.   По искане на Комисията EURAMET ѝ предоставя цялата необходима информация за изготвяне на оценките, посочени в член 18.
            
            
               2.   Посредством EURAMET участващите държави предоставят на Комисията цялата информация, изисквана от Европейския парламент, от Съвета или от Сметната палата във връзка с финансовото управление на партньорството в областта на метрологията.
            
            
               3.   Комисията включва посочената в параграф 2 от настоящия член информация в оценките по член 18.
            
         
         
            Член 18
            Оценки
            
               1.   Комисията извършва междинна и окончателна оценка на партньорството в областта на метрологията в рамките на оценките по „Хоризонт Европа“, в съответствие с член 52 от Регламент (EС) 2021/695, със съдействието на външни независими експерти, подбрани въз основа на открит и прозрачен процес.
            
            
               2.   При междинната и окончателната оценка се разглежда как партньорството в областта на метрологията изпълнява своята мисия и цели, като се обхващат всички негови дейности и се оценяват неговата европейска добавена стойност, ефективност, ефикасност, включително неговата откритост и прозрачност, целесъобразността на проведените дейности, включително в промишлеността и от МСП, и тяхната съгласуваност и взаимно допълване с относимите регионални и национални политики и политики на Съюза, включително полезните взаимодействия с други части на „Хоризонт Европа“, като други партньорства, мисии, клъстери, тематични или специфични програми. При оценките се вземат предвид гледните точки на заинтересованите страни както на европейско, така и на национално равнище, а когато е целесъобразно тези оценки включват и оценка на дългосрочните научни, обществени, икономически, екологични и технологични въздействия на предходните инициативи, както и оценка на участието на външни партньори. Те включват, когато е целесъобразно, оценка на най-ефективния режим на намеса на политиката за всяко бъдещо действие, както и на целесъобразността и съгласуваността на всяко евентуално подновяване на партньорството в областта на метрологията, като се имат предвид общите приоритети на политиката и положението с подкрепата за научни изследвания и иновации, включително позиционирането му спрямо други инициативи, подкрепяни чрез „Хоризонт Европа“. При извършването на посочените оценки, Комисията в пълна степен взема предвид административните последици за партньорството в областта на метрологията и полага максимални усилия за намаляване на административната тежест и гарантиране на прост и напълно прозрачен процес на оценяване.
            
            
               3.   Комисията публикува и разпространява резултатите и заключенията от оценките, извършени съгласно настоящия член.
            
         
         
            Член 19
            Достъп до резултатите и информация за предложенията
            
               1.   EURAMET предоставя на Комисията достъп до цялата информация, свързана с непреките действия, които финансира. Тази информация включва резултатите от участието на бенефициерите в непреки действия на партньорството в областта на метрологията или всякаква друга информация, която бъде счетена за необходима за разработването, изпълнението, мониторинга и оценката на политики или програми на Съюза. Тези права на достъп са ограничени до употреба с нетърговска и неконкурентна цел и са съобразени с приложимите правила за поверителност.
            
            
               2.   EURAMET въвежда информация за финансираните предложения на партньорството в областта на метрологията в базата данни, създадена съгласно член 50 от Регламент (EС) 2021/695.
            
            
               3.   EURAMET предоставя на Комисията информацията, съдържаща се в представените предложения, за целите на разработването, изпълнението, мониторинга и оценката на политиките или програмите на Съюза.
            
         
         
            Член 20
            Поверителност
            Без да се засяга член 17, EURAMET осигурява защитата на поверителната информация, чието разкриване извън институциите, органите, службите или агенциите на Съюза би могло да навреди на интересите на членовете на EURAMET или на участниците в дейностите на партньорството в областта на метрологията. Тази поверителна информация включва, но не се ограничава само до лична, търговска, чувствителна некласифицирана и класифицирана информация.
         
         
            Член 21
            Конфликт на интереси
            
               1.   EURAMET, неговите органи и персонал, както и органите на партньорството в областта на метрологията, предприемат подходящи мерки за предотвратяване на всякакъв конфликт на интереси при осъществяването на своите дейности и гарантират, че лице, което е в такъв конфликт на интереси, не взема решения и не предоставя консултации или помощ по конкретния въпрос, за който се отнася конфликтът на интереси.
            
            
               2.   EURAMET приема правила за предотвратяване, избягване и управление на конфликти на интереси, които да са приложими спрямо персонала на EURAMET, членовете и другите лица на служба в Комитета за партньорство в областта на метрологията и в другите органи или групи на EURAMET и на партньорството в областта на метрологията, в съответствие с член 61 от Регламент (EС, Eвратом) 2018/1046.
            
            
               3.   EURAMET изготвя Кодекс за поведение за членовете на Комитета за партньорство в областта на метрологията, при което се разглежда въпросът за публикуването на декларациите за професионални дейности, финансови интереси и конфликт на интереси в съответствие с правилата за защита на данните.
            
         
         
            Член 22
            Влизане в сила
            Настоящото решение влиза в сила в деня след публикуването му в Официален вестник на Европейския съюз.
         
         
            Член 23
            Адресати
            Адресати на настоящото решение са държавите членки.
         
         
            Съставено в Страсбург на 24 ноември 2021 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               A. LOGAR
            
         
         
            (1)  ОВ С 341, 24.8.2021 г., стр. 34.
         
            (2)  Позиция на Европейския парламент от 11 ноември 2021 г. (все още непубликувана в Официален вестник) и решение на Съвета от 18 ноември 2021 г.
         
            (3)  Регламент (ЕС) 2021/695 на Европейския парламент и на Съвета от 28 април 2021 г. за създаване на Рамковата програма за научни изследвания и иновации „Хоризонт Европа“, за определяне на нейните правила за участие и разпространение на резултатите и за отмяна на регламенти (ЕС) № 1290/2013 и (ЕС) № 1291/2013 (ОВ L 170, 12.5.2021 г., стр. 1).
         
            (4)  OВ L 282, 19.10.2016 г., стp. 4.
         
            (5)  Регламент (ЕС) № 1291/2013 на Европейския парламент и на Съвета от 11 декември 2013 г. за установяване на „Хоризонт 2020“ — рамкова програма за научни изследвания и иновации (2014—2020 г.) и за отмяна на Решение № 1982/2006/EO (OB L 347, 20.12.2013 г., стр. 104).
         
            (6)  Решение № 555/2014/ЕС на Европейския парламент и на Съвета от 15 май 2014 г. относно участието на Съюза в Европейската програма за научни изследвания и иновации в областта на метрологията (ЕПНИИМ), съвместно предприета от няколко държави членки (ОВ L 169, 7.6.2014 г., стр. 27).
         
            (7)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
         
            (8)  Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (OB L 433 I, 22.12.2020 г., стр. 11).
         
            (9)  Решение (ЕС) 2021/764 на Съвета от 10 май 2021 г. за създаване на специфична програма за изпълнение на Рамковата програма за научни изследвания и иновации „Хоризонт Европа“ и за отмяна на Решение 2013/743/ЕС (ОВ L 167I, 12.5.2021 г., стр. 1).
         
            (10)  Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (ОВ L 231, 30.6.2021 г., стр. 159).
         
            (11)  Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1).
         
            (12)  Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2).
         
            (13)  Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (OВ L 283, 31.10.2017 г., стр. 1).